b'\n_START_ARTICLE_\nWalter Gejtel\n_START_PARAGRAPH_\nWalter Wladimir Gejtel (11. toukokuuta 1894 Lahti \xe2\x80\x93 6. toukokuuta 1918) oli suomalainen j\xc3\xa4\xc3\xa4k\xc3\xa4riv\xc3\xa4nrikki. H\xc3\xa4nen vanhempansa olivat merikapteeni Wladimir Fredrik Aleksander Gejtel ja Johanna Fredrika Heidtmann.\n_START_SECTION_\nOpinnot\n_START_PARAGRAPH_\nGejtel kirjoitti ylioppilaaksi Lahden yhteiskoulusta vuonna 1913 ja liittyi Uusmaalaiseen osakuntaan. Opintojaan h\xc3\xa4n jatkoi vuosina 1913\xe2\x80\x931915 Helsingin yliopiston filosofisen tiedekunnan fyysis-matemaattisella osastolla suorittaakseen l\xc3\xa4\xc3\xa4ketieteen alkututkinnon.\n_START_SECTION_\nJ\xc3\xa4\xc3\xa4k\xc3\xa4rikausi\n_START_PARAGRAPH_\nGejtel liittyi vapaaehtoisena Saksassa sotilaskoulutusta antavaan j\xc3\xa4\xc3\xa4k\xc3\xa4ripataljoona 27:n pioneerikomppaniaan 17. lokakuuta 1915. H\xc3\xa4n otti osaa taisteluihin ensimm\xc3\xa4isess\xc3\xa4 maailmansodassa Saksan it\xc3\xa4rintamalla Misse-joella ja Riianlahdella. H\xc3\xa4n oli pitk\xc3\xa4n aikaa hoidettavana Tukkumin sotilassairaalassa sek\xc3\xa4 Blankenburgin kylpylaitoksessa h\xc3\xa4nell\xc3\xa4 ilmenneen syd\xc3\xa4nvian takia.'